Iðnaðarframleiðslufyrirtækið Borgarplast hf. var stofnað í Borgarnesi árið 1971 með uppsetningu frauðplastverksmiðju sem þar hefur verið starfrækt allar götur síðan , eða fram til nýliðinna áramóta . Fyrirtækið hefur á þessum tíma vaxið og dafnað og hjá því starfa í dag um hálft hundrað manna . Nú hefur sú breyting orðið að starfsemi fyrirtækisins bæði í Borgarnesi sem og framleiðslan á Seltjarnarnesi verður flutt í 5500 fm. húsnæði við Völuteig í Mosfellsbæ . Það hús var lengi í eigu Sæmundur Sigmundsson , sérleyfishafi í Borgarnesi . Þyrping keypti húsið af Sæmundi fyrir nokkru og nýtti það síðan til makaskipta á því húsnæði sem Borgarplast hefur átt og nýtt á undanförnum árum að Sefgörðum á Seltjarnarnesi . Með þessum tilfærslum lýkur 35 ára sögu Borgarplasts í Borgarnesi og voru framleiðsluvélarnar fluttar úr húsinu við Sólbakka í Borgarnesi fyrir liðna helgi . Öllum starfsmönnum fyrirtækisins í Borgarnesi var boðið starf í Mosfellsbæ en einungis hluti þeirra nýtti sér það . Að sögn Guðna Þórðarsonar , framkvæmdastjóra Borgarplasts var ástæða flutninganna úr Borgarnesi af hagrænum toga . Þó sagði hann að framleiðslan í Borgarnesi hafi á undanförnum árum gengið ágætlega og staðið undir sér sem slík . Guðni sagði þó ótvíræðan kost að hafa framleiðsluna sem þessa alla undir einu þaki . Fyrirtækið þurfi að gæta hagræðingar á öllum sviðum enda samkeppni mikil á markaði , en hann segir markaðshlutdeild Borgarplasts í dag einungis vera um 6 - 7% í frauðplastframleiðslu hér á landi . Á myndinni eru starfsmenn Borgarplasts í Borgarnesi með síðasta frauðkassann sem steyptur var þar . F.v. Guðmundur Árnason , Pétur Hanson og Sveinn Jónasson .